
Лидия Денкова
ЗА ДВЕТЕ ИСТИНИ И ПОЛУСЕНКИТЕ НА ЛЪЖАТА: БОРБАТА НА ПРЕТЕНДЕНТИТЕ 
“...защото каквато е науката, такава е и истината й.”




Аристотел, Реторика
 “Модерността се определя от мощта на илюзията (симулакрум)”.




                   Жил Дельоз, Логика на смисъла
Сравняването на всяко философско изследване, по-общо на цялата история на философията с Одисея е стара метафора, която обаче изкарва на преден план един-два смисъла на оприличаването, няколко традиционно възпроизвеждани конотации: трудното пътешествие, преодоляването на големи, животозастрашаващи препятствия, самостоятелното справяне чрез воля и съобразителност на героя, финалното завръщане у дома, наподобяващо кръг, където “у дома” е откриването на истината за себе си, за битието, за човешката природа и постижимото знание. Днес е малко по-различно, вниманието е съсредоточено към борбата на претендентите. В какъв смисъл и защо това е важно за философския размисъл?

Доста категорично в началото на втора книга на Метафизика Аристотел обобщава, че “философията с основание се нарича наука (буквално теория) за истината, защото целта на теоретичното познание е истината, а на практическото - действието”. Оттам насетне “наука за истината” се повтаря като рефрен и рядко се проблематизира - до началото на постмодерните или дори “хипермодерните” времена, които днес отиват “след-истината” и разграждат нейната референтна теория, основанието на съответствието  или, казано по античному, на аналогията да се обявява като критерий за научност, най-малкото защото никога не се знае дали съответствието борави с “истината на факта” или с наподобяването на истината от страна на т.нар. “алтернативни факти”. Както е известно, Лайбниц разграничава вече “два вида истини”: истини на Разсъждението и истина на Факта”, като истините на Разсъждението са необходими и противоположното на тях е невъзможно, докато истините на факта са случайни и тяхното противоположно е възможно. До необходимите истини се стига чрез анализ, чрез разлагане на по-прости истини и идеи, чак докато се стигне до първоначалните. Но – и това е забележителното твърдение на Лайбниц! – случайните истини, или истините на факта, също имат достатъчно основание (raison suffisante) заради безпределното детайлизиране и огромното разнообразие на нещата, заради деленето на телата до безкрайност. Достатъчното основание отразява огромното разнообразие на “случването” им в действителността (каквото е свободното отклонение при атомистите clinamen), така че случайните истини са не по-малко истини – “макар че техните основания най-често остават за нас непознати”
. Безкрайното делене сякаш измества анализа и съответно познанието на необходимите истини, но тъй като не стигаме до “последното основание”, трябва да приемем, че тези случайни факти са “извън поредността или серията” в безкрайното детайлизиране на субстанцията. Това е превъзходният начин, по който тя бива извор на всичко съществуващо: необходимо и случайно, познато и непознаваемо (Монадология & 37-38). Заради монадата-всецялост Лайбниц няма как да приеме, че философията се занимава единствено с необходимите истини – че само като ги познаваме и абстрахираме, се издигаме до рафлексивните действия (actes réflexifs), “благодарение на които мислим за това, което се нарича аз” (Монадология & 30). Вярно е, че тези рефлексивни действия предоставят “главните обекти на нашите разсъждения”, но пак благодарение на тях се вижда случващото се “извън поредността” по превъзходен начин
 - и сред тези полупознаваеми или направо непознаваеми “детайли” са – да кажем накратко – “истинните мнения”, от една страна, и лъжливите привидности, сенките, от друга, фигуриращи в известния мит за пещерата в седма книга на Държавата на Платон. Първите, истинните мнения (alethes doxa) са “добрите” копия, които заради запаления високо и осветяващ в пещерата огън все пак отразяват донякъде достоверно, предават, макар и половинчато, образа на оригинала: те са правдоподобни. Вторите са “лошите”, неправдоподобните копия, наричани eidolon, или simulacrum, изгубили субстанциалната си връзка с оригинала, който буквално се е “размил” призрачно извън поредността и логиката на философски  познаваемото. Защото при eidos, или ясния образ на необходимите истини, дори при eikon, ясното отчетливото на истините, но в нещо друго, все пак го има нещото-оригинал, референтно за истината по класическата формула на Аристотел: adequatio rei et intellectus. Докато “идолите”, привидностите, лошите копия, образите без субстанциалността и качествата на оригинала, ако се изразим с думите от диалога на Платон Софистът, буквално казват “много й здраве на истината” и започват да творят от себе си като достатъчно основание поне две сфери – виртуалната реалност и изкуството, които оттам насетне са вече неизбежно двойствени и представляват някак проблематични обекти на всяка рефлексивна философия. Въпросът е, че днес, във времената на “зрелището”, “призраците” взимат дейно участие в борбата на претендентите, както е описана в литературното произведение Одисея. Борбата е борба на понятия и “идолите-симулакри” се опитват да удържат победа в името на една особена истина: те са силни, притежават virtus (смелост, решителност, качество), така както един войник притежава храброст или един кон бързина. Освен това са творчески, творят от себе си, без да се захранват задължително чрез добро подражание (мимесис) на действителността. Затова в известния си анализ, озаглавен Симулакрите и античната философия
  и посветен на задачата да се изтъкне ролята на симулакрите днес, Жил Дельоз започва оттам, че в “симулакрума има едно подлудяване, едно безгранично ставане, способно да преобърне равното, границата и Подобното”. По смисъла на Лайбниц “идолите” отдавна са Факт, но вече с различна сила и степен на случайност, така че философията няма как да не отчита това. Дельоз просто се опитва да ги намести в отиващото до безкрай делене, в детайлно разнасящите се “гънки” на многообразието при Лайбниц и после да преобърне “лошото подражание” при Платон – което е лесно, защото според него самият платонизъм е извършил “най-невинната деструкция”. Изводът при Дельоз, както при Бодрийар или Марсел Конш, е забележителен: привидността е станала абсолютна (apparence absolue), претендентите-понятия сякаш са загубили битката и състезанието е отпаднало, защото вече няма Платонови различения, няма “причастност”, която в най-добрия случай е нещо вторично, битие и привидност съвпадат. И цялото ни съвремие е подчинено на “мощта на илюзията”, модерността се определя от тази мощ (puissance du simulacre). Извън “поредността, или серията”, извън установения ред на репрезентациите, моделите и копията е нахлул един хаос, “който твори и кара симулакрите да крачат”
. 
Както личи, до подобен фундаментален извод се стига след виртуозно философско пропътуване, което тръгва от Софистът на Платон, минава през Лайбниц и се завихря благодарение на Ницше. И на тримата философи Дельоз отделя много и специално внимание. Тук обаче предлагам някои допълващи наблюдения и критични размисли не без привличането на Аристотел заради “най-невинната деконструкция” на референтната теория за истината.
   Дельоз предполага, че преобръщането на платонизма е заложено отвътре, у самия Платон: целта на всяка философия според френския мислител е създаването на понятия, една чисто творческа – не толкова съзерцателна дейност, - доближаваща се до poiesis-a на изкуството с тази разлика, че философията е повече вид самотворчество, autopoiesis. Затова философията не е наукообразна, не имитира точните науки с техните експерименти и аргументи, а рисува, пре-създава в смисъла, в който Сократ говори за словото-художник. Защото всяка картина е нещо повече от истина на факта, особено когато картината не е точно копие, буквално отражение на действителността и въздейства чрез една своя логика върху същата тази действителност. На какви точно факти би съответствало прекрасното въздействие на музиката? Нима философията не би могла да се държи като музика? На всяка дейност, е забелязъл още Аристотел, отговаря специфично удоволствие и само извършваното с удоволствие постига качество в действието и сила на въздействието. Необходимо е истината да се отнесе към истината за удоволствието. Прекрасното изкуство въздейства силно, затова философията-изкуство може да си прелее също сетивна сила, но и да постигне качество. В подобно предположение според Дельоз, когото наричат философа-артист, има “един вид” истина, този път не на философията, а за философията: в семинарите си Истина и време и върху Лайбниц
 той настоява, че “философският прочит означава да се правят две неща едновременно (и затова всяка естетика е коренно двойствена); че няма философски прочит, който да не се удвоява (se double) от нефилософски. Нещо повече, “без това удвояване всеки философски прочит остава мъртъв”. Затова, съветва слушателите си Дельоз, “трябва да породите у вас изключително рудиментарни сетивни и затова изключително живи интуиции”. Сетивните интуиции могат да са различните гледни точки, разбирани в смисъла на Лайбницовата Монадология: монадите са без прозорци, тоест не се отнасят към външното, към т.нар. действителност, една единствена реализирана възможност, а бидейки отвътре всяка особена гледна точка на и към универсума (всеобщността, цялото), съ-съществуват в грандиозната съ-възможност (compossibilitas) на битието. Вместо репрезентация изниква автопрезентация.
Тук можем да видим особеното общуване “без прозорци” на двете монади философия и изкуство. Дельоз няма винаги предвид за общуването-удвояване литературата, но бих дала само един пример с есеистиката на Борхес за живите интуиции, породени, поне у мен, от двойния, философски и нефилософски прочит. Най-напред, за който и да е историк на философията би отнело много време да изложи аналитично-подробно една вековна и основна тема на платонизма, каквато е потенциалността (dunamis), съдържаща в себе си всичко, включително противоположните, и така превъзхождаща онтологически действителността заради безкрайната съ-възможност на биването във всички времена. Ще трябва да тръгне примерно от Парменид на Платон, да мине през тълкуванията на Плотин и Прокъл, да изследва внимателно За битието-възможност (De posse-esse) на Николай от Куза, цялата философия на Лайбниц с образа на “гънките”, сгърнатите до безкрай възможности за съществуване, и т.н. до съвременния неоплатонизъм. От друга страна, само няколкото страници от забележителното есе на Борхес Градината с разклоняващите се пътеки би го върнало през метафорите
 към същата идея, към онази чудовищна “платонична наследствена творба”, на която главният герой Цуй Бън посвещава живота си, пресъздавайки митичния символ на лабиринта-градина, в който всичко се случва по всички пътеки едновременно. Вечно, в “безброй бъдещи времена”, но не по един и същ начин, защото – прошепва с усмивка Цуй Бън – “в едно от времената аз съм ваш враг”, тоест има  я противоположността. Повече усилия и замисляне вероятно ще предизвика другото есе на Борхес - Кръглите развалини
, защото ще препрати интуициите към изконния за платонизма геометризъм на кръга и символизма на кръговото завръщане, при което движението е от “начало към начало
”. Но то най-вече ще препрати към заложения още у Платон eidolon, simulacrum, илюзорния, фантазен образ. Главният герой преследва с всички усилия една цел, която, “макар и свръхестествена, не е непстижима: да сънува човек в пълната му завършеност и да го въведе в реалността”. Всеки сън извежда все по-правилен кръг от несвързаната, хаотична материя и накрая магът, изпадайки в екстаз, вижда съвършената статуя, своето творение, своя син като “призрак” – а simulacrum е точно думата за привидение, призрак. Накрая парадоксално се оказва, че самият сънуващ бива сънуван като съвършено видение. Разширяването на кръговете към съвършенството чрез своеобразно “обезтелесяване” е познат топос у Платон. Диоген Лаерций го резюмира по начина, по който е запомнен векове след създаването на Платоновите диалози: душата е самодвижеща сила и от центъра обхваща тялото в кръг от всички страни; бидейки разделена според “хармоничните деления”, тя образува два свързани кръга, вътрешният от които е разделен на шест други и прави общо седем кръга. Най-висш е именно външният кръг, защото той е кръгът на Тъждественото, а вътрешният е кръгът на Другото. Така мнението се образува според правилното движение на кръга на Другото, а знанието – на кръга на Тъждественото, там, където умът познава чисто и без концентричните разгъвания на тялото или на неразумната част на душата
. Философският идеал е тъкмо съзирането на истината на най-външния кръг, но точно този кръг е най-далеч от несъвършенствата на реалността, най-малко прилича и подражава на реалността. Затова някак неслучайно, макар иронично, самият Сократ отбелязва в Кратил, че нерядко му се случва да сънува по-хубавото. Насън човек може да си позволи най-голямото удоволствие според Ницше – да идеализира нещата. Така или иначе точно илюзорният образ, simulacrum, започва да си пробива път като жива интуиция за реално непостижимото съвършенство. Изведнъж илюзията придобива ценност
. Очертава се сякаш някакво парадоксално сближаване по отношение на дистанцираността спрямо реалността между най-“чистия” и най-“мръсния” образ: и двата са силно отдалечени от реалността, но чистият е отдалечен само от нейните несъвършенства, докато мръсният е отдалечен от всичко в реалността. Истината престава да бъде абсолютен диктатор от центъра или пък се превръща в друг тип истина на полусенките, на едни по-меки “истинни мнения”, живеещи по различните кръгове в различна отдалеченост от най-външния кръг на Тъждественото, сиреч абсолютната истина.
Разбира се, заслугата за оценностяването на илюзията е основно на Ницше, който в първата част на Отвъд доброто и злото, озаглавена “За предразсъдъците на философите”, директно се пита защо волята за истина ни изкушава, какъв е този “нагон за познание” и тази “прословута истинност”, пред която благоговеят; защо, ако приемем, че желаем истината, не предпочитаме неистината? Истината може да е очарователна като жена – но много философи всъщност не са разбирали от жени  и не са се отнасяли подобаващо към нея. Метафизиците са вярвали в противоположността на ценностите, а висшите ценности “следва да имат друг, собствен произход” и този произход не може да се търси в нищожния и измамен свят, в хаоса от безумия и желания
. Перспективата към ценностите – също както перспективата на добрите художници – не трябва да бъде ограничена. Затова в тази перспектива влиза Съзнанието за илюзията, когато е достигната “границата на моето чувство за истина” – една силна тема, която Ницше въвежда в 54 фрагмент на Веселата наука. Внезапно се събудих, пише той, от цялото минало на осезаемото битие и осъзнах, че сънувам и че трябва да продължа да сънувам, ако не искам да загина...”Какво е сега за мене “илюзията”? Наистина тя не е противоположност на никое същество – какво ли мога да посоча за което и да е същество освен само белезите на неговата видимост. Действително, не е мъртва маска...Илюзията е за мене всичко действащо и живо, стигащо толкова далеч в самоподигравката си, че ми дава да почувствам как тук всичко е илюзия и блуждаещ огън и танц на духове..., как възвишената последователност и взаимовръзка на всички познания е и ще бъде може би най-висшето средство да се запази общото сънуване и взаимното разбирателство на всички сънуващи, а с това и продължителността на съня”
.
И в Кръглите развалини на Борхес, и при Ницше ценността на илюзията е обтегната докрай
, сякаш “взаимовръзката на всички познания” е съвпаднала в най-висшия външен кръг на тъждественото. Платон обаче запазва тънките различия в своята знаменита теория за двата вида подражание в Софистът. И ако едни философи, забелязва Чужденецът в разговор с Теетет, смъкват от небето и невидимия свят всичко на земята (246b), други абсолютизират някакви “мислими нетелесни форми”.  Всъщност цялото битие и съответно начините за познаване са вътрешно артикулирани по степен на видимост: самата дума “идея” етимологично означава познание-виждане. Идеята обаче не се вижда пряко, лице в лице, а за нея, поне в началото, сетивно, се съди косвено по отраженията, както съдим за човека по сянката му или отражението му в огледалото или водата. Тези копия са подражания на реалността, не съществуват извън човека, застанал с гръб към огъня или наведен над реката, затова не всичко при тях е лъжа, просто истината е в разхлабена връзка. Те са реално допустими сравнения, прилики, подобия, eikasia; ако погледнем вече човека лице в лице или си представим всички човеци лицево, е възможно да се досетим за друг вид образ, по-висок по ценност, eikon. Както се знае, в платонизма Eidos и Idea вече изразяват различен и най-висок тип виждане, теорийно. И във всички случаи можем да познаваме и съдим референтно, пак с различна степен на правдоподобност и истинност, необходимост и вероятност. Но Чужденецът от диалога смята, че нас не ни е грижа за това, кой какво е казал, какви са противоположните философски мнения, защото “търсим истината” (Софистът 246c). А истината е, че познавателното знание е делимо и трябва правилно да бъде разчленено (Държавникът 260b) на една “заповядваща” и друга “преценяваща” част. Дали пък фантазното не е “заповядваща” част?

Когато правилно разчленяваме и различаваме, тоест правим понятия, както иска Дельоз чрез разделянето (division), виждаме или по-скоро ни се струва, че има “два вида подражателно изкуство” (Софистът 235c). До това мнение се стига след дълъг лов  и преследване на най-подходящия образ за софиста: оказва се, че той прилича на магьосник, “който подражава действително съществуващото”, но не как да е, а като сам си твори изображения подобно на фокусник, илюзионист. Затова едното подражателно изкуство, основано на мимесиса, възпроизвежда образи точно по размерите на оригинала, “в дължина, ширина и дълбочина и в съответния цвят”, докато другите художници – буквално! – “казват много здраве на истината и изработват своите изображения не в действителни пропорции, а в ония, които изглеждат красиви...Това изкуство наричаме илюзия, понеже изглежда, но не прилича” (Софистът 236b-с)
. Естествено, подражаващото изкуство за Платон е в по-голяма степен действително и познаващо; негова сфера е “преценяващата част”, в която – казано с понятието на Кант – действа “съдната способност”. Другото, илюзорното, творящо изображения от само себе си като фокус, бихме могли по по-модерен начин да наречем “изкуство заради самото изкуство” – и тъкмо тази теория има своеобразен връх при Бодлер, според когото “природата е грозна”, затова изкуството трябва да се оттласне от всяко подражание и да ни доставя неподражаемо удоволствие. Неговата “истина” е, че търси единствено да изглежда красиво, защото красивото въздейства приятно, а повечето хора, горчиво отбелязва Платон в диалога Горгий, се увличат от приятното, без изобщо да мислят. Във всеки случай “разчленяването” е уловило тънката истина за най-малко подобното, илюзията, бляна, фантазията – и думата е eidolon (идол), simulacrum. Както става ясно, тази дума си присвояват най-напред две сфери, сънят и изкуството в по-съвременно разбиране, но “призракът” с различни фокуси прониква в цялата ни действителност под формата на виртуална реалност. Също както в Кръглите развалини, човечеството сънува наяве технологичното съвършенство на своя син. Необходимо е – точно обратното на платонизма – да се препречи човешкото зрение, да се сложат специални очила, които да усилят една друга сетивност (в смисъла на enhance), за да заживее “усиленият човек” в съвършения кръг на самостоятелно разширяващата се виртуална реалност. 
Значи ли това, че днес, когато след Чужденеца философията продължава да търси изгубената истина, се разграничава при всички случаи от илюзията, от буквално неподражаемия фантазен образ, доставящ неподражаемо удоволствие? Ни най-малко. Според Дельоз философията върши нещо подобно на изпробването на златото: “отсява чистото от нечистото, автентичното от неавтентичното”. Отсяването, както при всяко състезание, е “диалектика на съперничеството”, печели най-силното понятие
. Затова според него точно платонизмът е философската Одисея, понятията се държат като претендентите за ръката на Пенелопа, а Одисей трябва наново да доказва истината за себе си. И в тази борба-агон има много приключения, клопки, победи и поражения, но най-вече има превръщане на едно в друго, както изменчиво се превръща във всичко божеството Протей. Идеално геометричните кръгове на Платон се размиват, Протей е морско божество. И в този разлив най-отгоре при Дельоз изскача едно сатирно понятие – simulacrum, което има главозамайващата за всяко антично мислене задача, да посочи, ако не да определи не-съществуващото, небитието. Прави го точно фокуснически, с “дионисийската машинария за симулацията”, спускайки се отгоре неочаквано в представлението на живота като deus ex machine. Преди появата на simulacrum само битието може да говори, макар и по много различни начини, както изследва това Аристотел в своята Метафизика или в Категориите. Simulacrum се сдобива със силата (dunamis) на отделните различия (diaphorai) като причина и това вече е начало на едно, както го нарича Дельоз, мощно реене в хаоса (chao-errance), което успоредно на красивия ред, космос, създава друг свят, света на Ницше или Джойс, “хаосмос” (“chaosmos”)
. И новото приключение на метаморфозиралия Одисей-Протей вече би трябвало да протича в хаосмоса. А разказът ще е различен от Омировата Одисея.
Странно, но Дельоз сякаш не е забелязъл едно друго място в Платоновите Закони, където съвсем специално става дума за съперничество и състезание, в по-съвременен смисъл - за конкуренция. Във втора книга (658a-659b) Платон предлага забележителен мисловен експеримент. Да си представим, че някой човек учреди състезание “просто така”, без да уточнява в какво, дали е по музика, конни надбягвания или нещо друго; събрани са всички жители на държавата и наградата в състезанието получава онзи, “който изпита най-голяма наслада”, без всякакви други условия, и който бъде определен като най-приятен от присъстващите. Възможно е в тази надпревара по доставяне на удоволствие да участва епически поет като Омир, или някой музикант, свирещ на китара, или някаква трагедия или комедия и най-сетне някой фокусник, разиграващ марионетки. Логично децата ще обявят за победител фокусника, младежите ще предпочетат комедията, образованите жени и момчетата ще обявят за победител трагедията, а възрастните мъже, разговарящи философски, ще оценят Хезиодовите стихове, Илиада и Одисея на Омир. От мястото можем да заключим, че на самия Платон съвсем не е била чужда идеята за простото удоволствие, което философията може да изпитва от епоса, от класическото подражаващо изкуство, без за това да е необходимо да прибягва “ей така” до детинската радост от фокусите на simulacrum. Предполагам обаче, че има нещо още по-интересно, сближаващо далеч повече Платон и Дельоз, що е отнася до образа на Одисей и възможността му да метаморфозира, протеевски да се превръща в друг, но пак по кръговете на битието, чрез вечното завръщане, без да изпада в небитие.
Платон вкарва Одисей по особен (ироничен?) начин в Десета книга на Държавата и забележителния разказ за героя Ер: там единствен Одисей сред душите, на които в отвъдното е предложен дара на следващия живот, избира безцветната и вехта на пръв поглед участ на обикновен човек. Мястото е твърде кратко, за да се тълкува сигурно, и най-честото мнение е, че много страдалият Одисей не иска отново да преживява болките и трудностите на Одисеята. С известно пресилване би могло философски да се предположи и друго: ако Одисей е специфично различие (differentia specifica), за каквито различия (diaphorai) говори Аристотел в осма книга на Метафизика, а в Платонов олицетворява междинния модус между истината и лъжата като “истинно мнение”(alethes doxa), защото такива могат да бъдат истините на различията в действие, отговарящи на действителността и пораждащи действителност, - то обикновеният човек, независимо дали в следващия живот ще се казва Одисей или Никой, ще даде начало на ново различие, но ново разклонение, на нова действителност.А как да пропусне такъв дар старият, хитрият Одисей? 

Във всеки случай завръщането е към онази потенциалност, в която се съдържа едновременно всичко и “бившият” Одисей може да прокара друга линия на осъщественост с друга цел (enteleheia). Обаче действителността, твърди Аристотел, предшества възможността и в един по-висш смисъл – всяка възможност съдържа противоположности, нещо може да стане, може и да не стане и освен това “нищо, същестуващо във възможност, не е вечно”. Така че, когато благото е действителност, това е по-ценно от неговата възможност, съдържаща в еднаква степен противоположното, не-благото. Следователно – и това е основното твърдение на Аристотел в девета книга на Метафизика – “действителността е по-добра”. Когато обаче става дума за лоши неща, целта и действителността с необходимост са по-лоши от възможността, отново защото възможността съдържа противоположното, можещото да е по-добро. Тъй като всичко това е налице в душата и в нейната разумна част, ясно е, че от възможностите едни са неразумни, а други разумни, едни са лоши, а други добри (Метафизика 1051a15; 1046b). 
Кои от тези възможности би осъществил Одисей? Аристотел бърза да добави, че “всички изкуства и творчески знания са възможности, понеже са начало на изменението в друго или в самото нещо като друго”. Затова е възможно Одисей да се върне в пещерата, променил самия себе си като друг, като философ-художник, който проектира на стената на сенките “по-доброто”, образа на слънцето-истина. Това би обяснило защо някой от останалите – от чиста наслада, предизвикана от слънчевия образ – ще се извърне и сам ще се отправи към изхода на пещерата. Иначе в известния мит за пещерата и сенките от седма книга на Държавата не става много ясно защо някой от окованите затворници се откъсва от веригите и тръгва да излиза. Изразът в текста гласи “случва се някой...”.
Та затова и днес не е необосновано да допуснем, че може да се случи философската Одисея да продължи и през своите търсения на истината философията решително да погледне – теорийно – към полусенките и симулакрите на задаващата се виртуална реалност. Както картинно се изразява Дельоз, всяка философия има своята вътрешна пещера. Това означава най-напред като разсъдливия Одисей да прецени с “преценяващата част” на познавателната способност на кои образи, привидности или проблясъци да заложи, за да може да се завръща благополучно винаги у дома. 
 А у дома ще я очаква трудният въпрос, дали заради вътрешната си самостойна сила фантазията би могла да прескача до най-външния кръг на тъждествеността, където – нали е кръг на тъждественост – ще съвпада с истината.
* * *
Одисея съвсем не е единствената метафора за действието във и на философията. Позната е картината наутилия, преплаването в безбрежния океан, където океанът символизира повече непредвидимия хаос и потенциалността, обгръщаща всичко и много по-мощна от “осъществеността”, реда, изнесен в губещите се линии-следи, които корабът оставя. Защото океанът е всичкото, вечно развълнувано от ветровете, винаги различно, неопределимо като цяло, докато линиите са само временно и конкретно разчертаният, “установимият” геометрично път в настоящето. В най-добрия случай те са “възможности” като начало на движението, създаващи, може да се каже, “творчески различия” (diaphorai), които “енергизират” биващото. Не случайно актуализирането у Аристотел се предава с energeia и energeia, парадоксално, изглежда много по-“динамична” от своя етимологичен източник dunamis, възможността. Тези различия са особени причини (без да са начала, archai, принципи на съществуващото, to on!) и като такива привеждат в действителност, търсят и определят “какво-то”, poion, за разлика от to on. Затова според Аристотел “различията са онова, което най-вече съответства на действителността” (Метафизика 1043a5-10). Не че различията като съществуващи в действителност, не че проблемът за другото го няма при Платон, точно обратното. Аристотел обаче е този, от когото най-вече преобладаващи съвременни теории се вдъхновяват, защото той вече е свършил основната работа по деконструкцията. Възможно е, както се изразява Дельоз, платонизмът да е “най-невинната от всички деконструкции”
, но в съревнованието на понятията-претенденти мощно се е намесило Аристотелото разбиране на различията, diaphorai, и “деконструкцията” на самия платонизъм никак не е била невинна. Аристотел е придал е онтологичен статус на причините-различия, въведел е достатъчното основание на множеството “истини на действителността” и така едната, платоническата истина на Единното, Не-другото (non-aliud), Същото - пак в най-добрия случай за философията, разграничила се от класическата метафизика - е била оттласната на заден план. Изглежда също, че съвременните теории са се отдали на практическото действие, което Аристотел различава от теоретичното, без обаче да отрича превъзходството на теорията: практическото според него няма за цел да узнае как нещо съществува вечно, “а какво е неговото отношение към други неща и в настоящето” (Метафизика 993b25). 
Знае се, че днес самото превъзходство на “теорията” в античен смисъл като умствено съзерцание е под въпрос, самият Аристотел бива преодоляван по отношение на всяко ценностно йерархизиране, да не говорим за теорията на “най-ценното” у Платон. И ако има една продължаваща Одисея, героят на съвремието наистина е онзи практичен Одисей, чиято цел не е вечната истина, а оцеляването в действието живот, различните модуси на съществуване при пропътуването и създадените отношения с другото. Одисей, буквално със своята практичност, най-вече съответства на нашата действителност. Той не е носителят на ума, nous, а на специфичното качество съобразителност, хитрост, умелост и разсъдливост - гръцката phronesis, която самият Аристотел вижда не като теоретична добродетел, а като сетивна способност, макар и от друг вид. Аристотел съвсем по житейски изброява философите, които са били умни, но никак не са били разсъдливи или практични, примерно Талес, Диоген или Платон. Освен това Одисей в никакъв случай не е готов да пожертва живота си за истината като Сократ и едва ли споделя мнението на Анаксагор, че животът си струва само за да се съзерцава красотата на космоса; той не е сред философите, “зяпачи на звезди”, както ги нарича Сократ. Нещо повече, в античността Одисей олицетворява много повече лъжата, извъртливостта, успеха на всяка цена, един Макиавели преди Макиавели. Неслучайно е любимец на Атина, богинята на войнстващата “разсъдливост”, конкретната “съобразителност” за разлика от бездейната “мъдрост” Метида. Ето защо е съмнително да олицетворява философията, търсеща истината. Дали наистина е толкова лъжлив и дали другите, като Ахил примерно, винаги казват истината, навремето е било голяма тема за обсъждане, както можем да установим по Малкия Хипий на Платон. Ако у Платон има изрично посочен символ на философията, той е доста абстрактен, Ирис, многоцветната дъга, дъщерята на “бога” на учудването Тавмант. Но в Теетет това остава някак мимоходом вметнато. Във всеки случай след Аристотел теоретичната дейност е отделена от творческата и практическата, без обаче това разделяне да е толкова категорично ценностно както при Платон. По-специален би бил въпросът дали тези дейности могат да преминават или по-скоро да се усилват една друга. Ако в разказа на Ер Одисей беше философ, щеше да търси вечните и непроменими истини, щеше да избере същия, а не коренно различния живот. Но той търси движението и промяната и затова, в Аристотелов смисъл, му остават изкуствата и творческите знания, чиято цел не е истината на философията. Един Одисей, който в следващия си живот би могъл да стане строител, архитект (архитектурата е образцово изкуство за Аристотел) или дори поет, заемайки мястото на разказвача Омир? Защо би го направил? Вероятно, за да изживее, осъществи всички добри възможности. Одисей не би олицетворявал философията, просто би бил “по-философски”. И дори като поет той би бил “по-малко правдив, но по-правдоподобен от историка”
, защото поезията е по-философска от историята, казва не само какво е било и е, но и какво може да бъде. Когато пише това в Поетическото изкуство, Аристотел едва ли си дава сметка как на хоризонта се очертава един изключително интересен въпрос, днес твърде парлив: какво е отношението на правдоподобието към истината, възможност ли е изкуството като другото на философията? 
Тук няма как да не се върнем към онова, с което започват повечето антични философи – първичното търсене на удоволствието и отбягването, доколкото е възможно, на страданието, предпочитането на лекотата пред трудността. Според Диоген Лаерций “Платон казвал, че няма нищо по-приятно от това да слушаш истината, а според други – “да говориш истината”. И в Законите той споделил, че “истината е прекрасна, но, изглежда, никак не е лесно да бъде внушена”
. В платонизма истина и красота съвпадат, а красотата е тази, която заслужава най-голяма обич, следователно фило-софи,сиреч обичащи мъдростта, стават тези, които постигат истината за красотата на цялото, не само отделните красоти на багрите, звуците, вкусовете, заниманията и т.н. (пета книга на Държавата). Влечението към “дивно красивото” е особен философски стремеж, който има повече общо с насладата и метафората на лова спрямо философското изследване
 – истината е плячка, но и награда за онзи, който я преследва без принуда и само защото това му е приятно. Но колкото и да ни убеждава Пирът, че съзирането на истината, макар и за кратко, си струва живота и създава висша наслада, действителността от света на “смесеното” не отменя нито мъките, нито страданията и връщащият се в пещерата философ трябва да изтърпи не само болката на очите, но и пълното неразбиране и присмеха от страна на останалите. В Големия Хипий Сократ завършва разговора за красивото без никакви крайни определения освен една известна поговорка: “Красивите неща са трудни”. И дори философите, които приемат трудностите в името на красивото, в крайна сметка се оказват напълно безполезни за себе си и изоставени в Държавата. А кой, пита Платон би предпочел такъв живот, без удоволствия или дори с много кратки и редки наслади? От друга страна, ако истината-красота е непосилна, има множество малки красоти, съпътствани от удоволствие от втори ранг, от приятното. И между истината и приятното мнозинството, естествено, избира приятното. В диалога Горгий Платон виртуозно се опитва да удържи естетико-етическите съдържания на понятията, приравнявайки лошо и грозно и красиво и добро по повод на изкуствата, с които хората се грижат за “висшето благо” на тялото или душата. Оказва се, че истината като цел много често се подменя с търсенето на приятното само по себе си, без значение дали онова, което доставя удоволствие, е вярно или невярно, има нещо общо или няма нищо общо с разума и реалността. Това не е никакво изкуство, казва Сократ, а “опитност, понеже не може да даде никакво логическо обяснение на този, който предлага неща, какви са тези неща по природа, така че не може да обясни причината на всяко едно свое действие. Аз не наричам изкуство това, което не би било логично” (Горгий 465a-b). А фокусът, simulacrum, съвсем не е логичен: колкото по-абсурдно и парадоксално е представеното, толкова повече удоволствие доставя. Това е изкушението на пълната заблуда, несъпроводена от никакво, и най-малко правдоподобие. Сякаш дочуваме казаното в една от трагедиите на Софокъл: “Най-щастлив е човекът, когато не мисли”.
Дали изборът на многоопитния Одисей, както го нарича Омир, да се върне за живота като обикновен човек е фокус? Понеже не изглежда логичен, поне за Платон, не може да се обясни причината на действието. Да не забравяме, че фокусникът е повтарящ се образ при Платон: тъкмо фокусниците разнасят всякакви предмети в пещерата и вследствие на игривите пламъци на запаления високо огън, окованите затворници виждат проектирани на стената сенки във всякакви форми, които бързо се менят и имат най-малка реалност, най-нисък онтологичен статус. Едно и също нещо, завъртяно по различен начин, изглежда като много други неща и създава “чисто” зрелище. Някои от хората в пещерата обаче долавят дори ред във въртенето на сенките и “ръкопляскат”, установяват логиката на неистината. И не става дума за една преодолима заблуда, за каквото говори Сократ във Филеб, че ако гледаме отдалеч един предмет, може да ни се види като дърво и после като човек. Защото е достатъчно да се доближим и да видим референтната истина, приликата с реалния човек. Става дума за логично подредено преобръщане на реалността, както в приказната Алиса на Луис Карол, където парадоксите буквално изземват всяка “логика на смисъла” и осъществяват всички възможности, най-вече това, което “не може да бъде”. Това е изкуство, театър на сенките, в който хората-кукли, описани от Платон в Законите, сами дърпат конците на особеното удоволствие от създаването заради самото създаване, което изобщо не се чувства задължено да се съобразява с истината, красивото, подобаващото. Важно е единствено въздействието и попадането – изпадането – в друга действителност. Тези конци – по предположението на Аристотел – са някакви “неразумни възможности”, “начало на изменението в друго” на реалността и на самите хора. Виртуалната реалност се сдобива със собствена логика и собствена истина, която съвсем не е отражение, копие на действителността и изглежда повече като нейна успоредица. А това значи, че те реално никъде не се пресичат – освен, както стана ясно, може би в съновиденията и в едно отприщено, самозахранващо се въображение. Ето защо може да се предположи, че Одисей ще избере да се върне в следващия живот като кукловод или скрит в пещерата фокусник, за да разиграе всякакви форми и сенки и така да изживее всички – добри и лоши - възможности като човек на изкуството. При някоя от добрите, логични възможности той ще се досети за истината на философията, но може и да не й обърне внимание заради спомена, че това е трудно, дори непосилно премеждие подобно н двайсетгодишното му скиталчество до Троя и обратно.

За Аристотел ситуацията не е толкова тежка и екзистенциална. Макар да е установил, че философията е наука за истината, той се е постарал да разтовари творческите и практическите дейности от търсенето на вечните истини, като им е предоставил по-леките ситуативни истини тук и сега. Затова в налото на Втора книга на Метафизика (993a30) отбелязва: “Да се мисли за истината в едно отношение е трудно, а в друго лесно”. Защото никой не постига пълен успех в изследването й, нито пък “всички търпят пълен неуспех”. Всеки, който е изследвал природата, казва по нещо правилно, а само като се събере знанието на всички, се получава “нещо значително”. Критерият “успех” и “множество” е доста практичен и отново противоречи на Платон, за когото истината може да е изказана само от един и казаното да е “нещо значително”, въпреки че най-често, по израза на Ницше, е “несвоевременно”. Във всички философски размисли за истината обаче остава кръгът, кръговото вечно завръщане. В Платоновата диалектика вечното завръщане се мисли като съвпадане в Същото, като тъждественост на вечните истини в непроменимото битие и мисловната познавателна процедура визира “съвпадането на противоположностите”
. А противоположности има единствено в потенциалността, която онтологично превъзхожда одействителностеното. Обратното е при Аристотел, който търси доближаващото се до вечното битие - времето и неговите различия, разкази - , без да прибягва до диалектиката на противоположностите. Както отбелязва в друг свой трактат За възникването и загиването, “нали непрекъснатият процес на възникване е най-близо до вечното битие”(337a). Одисей не може да е вечен като боговете, може да е само в непрекъснат процес на възникване, в движение и време; а самото време е непрекъснато движение в кръг. “Значи, заключава Аристотел, това е, което прави движението постоянно – тялото, движещо се в кръг; и неговото движение създава времето изобщо”(337a30). В този смисъл Одисей от разказа на Ер за преражданията е тялото, движещо се в кръг. И в крайна сметка епосът Одисея е само един, макар и много богат, но все пак линейно завършен разказ, а нейният герой, подобно на богинята Атина, е готов да взима участие в много истории, в други разкази, готов е да обикаля в кръг и да прескача от Одисей на Одисей. За тази цел той още според Омир притежава всички качества, владее всякакви начини на съществуване, бидейки вътре в своята възможност (dunamis) множествен.
Впрочем, към началото на XVII в. в Мъдростта на древните Франсис Бейкън вижда символа на философията в Орфей, защото със силата на музиката, с хармонията на мъдростта смекчава подземните богове или дивото в човешката природа, с една дума, приканва сетивния човек да се възвиси до човек на културата. Но както често става, горчиво забелязва Бейкън, след време хората си възвръщат най-лошите страни от природата и разкъсват на части Орфей; така философията бива разтерзана и само отделни нейни парчета могат да бъдат открити, както се откриват отломки след корабокрушение. Настъпват времена на варварство, водите се скриват под земята – може би до нова възможност да се появи корабът на философията, повече призрачен кораб като този на вечно скитащия Летящ холандец. 
Корабът като образ присъства и в Платоновата Държава, но Сократ дълбоко-иронично ни съветва да “тръгнем  натам, където ни заведе изследването подобно на вятър”(Държавата, 394d). Сигурно може да се предположи, че Аристотел не само понижава в ранг Платоновата диалектика, допускаща съсъществуването и съвпадането на противоположностите, не само “дисциплинира” думите на Платон с “многолико съдържание” по посока на непротиворечиви определения и понятия, докато философията започне да се определя като боравеща с понятия, а не с образи - но някак преобръща най-дълбоката игра в онтологията, философията  par excellence. И аристотелизмът вече е готов да залага през вековете върху друго основно твърдение за истината:  осъществеността е по-голяма и по-важна от потенциалното. 
По-важно за нас днес е, че в борбата на претендентите-понятия вече се включва осезаемият резултат от тази осъщественост на определените от Аристотел различия. Дельоз го нарича le factice, едно субстантивирано прилагателно, което може да се преведе като “изкуственост”, “неестественост”, пресъздадената или направената илюзия. И тези “изкуствености”, тази етимологично заредена със самостоятелното си правене “фактичност” действа като Факти, с които няма как да не се съобразим, защото има “истина на факта”. Просто много време след Лайбниц ще е по-добре да говорим за “истини на фактичностите” по отношение на виртуалната реалност. В крайна сметка, възможно е Ницше прозорливо да е провел едно тънко различие, особено валидно за днешното виждане на истината: философското мислене е “най-безсилният и поради това сравнително най-умереният и спокоен вид мислене”, докато “без постоянното фалшифициране на света човекът не би могъл да живее”. Но пък кой знае? Детето-Вечност на Хераклит хвърля зара в безброй възможни случвания. А нашите мнения са като статуите на Дедал, които, ако не са завързани, се разбягват
, защото "дори стабилните отношения към действителността се разхлабват в нейната игра с настроенията и образите"
. Единствено сигурно е, че разполагаме с тези гъвкави ходове на мисълта
 и ако искаме да оспорим претенциите на “фактичното” като резултат в борбата на претендентите-понятия, ще се наложи да си припомним казаното от Ортега и гасет: "Философията не съществува, нито се узаконява от валидния характер на нейните решения, а от неминуемия характер на нейните проблеми". 

